મહીસાગર જિલ્લાના મુખ્યમથક લુણાવાડાથી આશરે 9 કિલોમીટરના અંતરે દેગમડા ગામે મહીસાગર નદીમાં પુરૂષોતમ માસ તેમજ અગિયારસ હોવાથી સ્નાન કરવાનો અનેરો મહિમા હોય છે. તેમજ હાલમાં વેકેશનના છેલ્લા દિવસો ચાલી રહ્યા છે. જેથી વિદ્યાર્થિઓ પણ મોટી સંખ્યામાં આ સ્નાનનો લાભ લેવા માટે આવતા હોય છે. રવિવારના દિવસે બપોરે બે કલાકે એન્જિનિયરિંગમાં અભ્યાસ કરતાં અને વેકેશનમાં વતનમાં આવેલા પાંચ યુવકો કૃપાલ પટેલ, તૃષિત પટેલ, ઇસન પટેલ, ધ્રુવ પટેલ તથા પ્રજેશ પટેલ (તમામ રહે. નદીવાડા, ગોવિંદપુર. જિ-અરવલ્લી) નદીમાં સ્નાન કરવા માટે પડયા હતા. પરંતુ આ પાંચેય યુવકો જોતજોતામાં જ ડૂબી ગયા હતા. યુવાનોના પાણીમાં ડૂબ્યાની ખબર આવતા સાથે જ આસપાસ સ્થાનિક લોકો મોટી સંખ્યામાં ભેગા થઈ ગયા હતા. મહીસાગર પોલીસ,૧૦૮ મોબાઈલ વાન, ફાયર બ્રિગેડ સ્ટાફે તાબડતોબ તેમની શોધખોળ આદરી દીધી હતી.